পেনমার গল্ফ ক্লাবে তখন খেলায় ব্যস্ত ছিলেন ভারতীয় বংশোদ্ভূত মার্কিন চিকিৎসক সঞ্জয় খুরানা। হঠাৎই প্রবল শব্দ। খুরানা দেখেন মুখ থুবড়ে পড়ে রয়েছে একটি ভিন্টেজ বিমান। দৌড়ে বিমানটির কাছে যেতেই চিকিৎসকের চক্ষু চড়কগাছ। বিমানের ভিতর রক্তাক্ত অবস্থায় পড়ে রয়েছেন তাঁর স্বপ্নের নায়ক হ্যারিসন ফোর্ড। যাঁর ‘স্টার ওয়ার্স’, ‘ইন্ডিয়ানা জোনস’ দেখে তিনি বড় হয়েছেন। যন্ত্রণাক্লিষ্ট, রক্তাক্ত নায়ককে বিমান থেকে বের করে আনায় হাত লাগিয়েছিলেন যাঁরা, সেই দলেও ছিলেন খুরানা। বৃহস্পতিবার স্থানীয় সময় দুপুর আড়াইটে নাগাদ লস অ্যাঞ্জেলেসের পেনমার গল্ফ ক্লাবের কাছেই ভেঙে পড়ে ফোর্ডের দ্বিতীয় বিশ্বযুদ্ধের সময়কার ভিন্টেজ বিমানটি। খুরানা বলেন, “প্রথমে ফোর্ডের ভিন্টেজ বিমানটি একটি গাছে ধাক্কা মারে। তার পরেই সেটি ভেঙে পড়ে।” খুরানা জানিয়েছেন, প্রচণ্ড রক্তক্ষরণ হলেও তখনও জ্ঞান ছিল ফোর্ডের। কথাও বলছিলেন তিনি। এই ঘটনায় মাথায় চোট পেয়েছেন ৭২ বছরের অভিনেতা। তবে চিকিৎসকরা জানিয়েছেন, ফোর্ডের অবস্থা স্থিতিশীল। প্রাণসংশয়েরও আশঙ্কা নেই। খুব শীঘ্রই ফোর্ড সুস্থ হয়ে যাবেন বলে আশা প্রকাশ করেছেন তাঁর ভক্ত খুরানাও। ফের বন্দুকবাজের হানায় প্রাণ হারিয়েছেন অন্তত ৫ জন। এ বার ঘটনাস্থল মালির রাজধানী শহর বামাকো। সবে ভোরের আলো ফুটতে শুরু করেছে। শহরের নাইটক্লাব ও রেস্তোরাঁগুলিতে তখনও বহু মানুষের ভিড়। হঠাৎই কালো কাপড়ে মুখ ঢেকে হাজির চার বন্দুকধারী। মেশিন গান নিয়ে তারা রীতিমতো তাণ্ডব চালাল ওই নাইটক্লাবে। এর পর কিছু দূরে একটি পুলিশ চৌকিতে গ্রেনেডও ছোড়ে  হামলাকারীরা। তাণ্ডব শেষে আবার স্লোগান দিতে দিতেই একটি গাড়িতে চড়ে তারা পালিয়ে যায়। পুলিশ জানিয়েছে, শনিবার ভোররাতে মালির রাজধানী বামাকোর লা টেরাসি নামে একটি নাইটক্লাবে হামলা চালায় বন্দুকবাজেরা। ওই এলাকায় মূলত অন্য দেশের বাসিন্দারাই থাকেন। সপ্তাহের শেষে ছুটি উপভোগ করতে বেশির ভাগ বিদেশিই নাইটক্লাবগুলিতে ভিড় জমান। নাইটক্লাবের হামলায় প্রাণ হারিয়েছেন ফ্রান্স ও বেলজিয়ামের দুই বাসিন্দা। ওই হামলায় আহত হয়েছেন অন্তত ৯ জন। আহতদের মধ্যে রয়েছেন  সুইৎজারল্যান্ডের দুই সেনা। পরে পুলিশ এসে ঘটনাস্থল থেকে জিজ্ঞাসাবাদের জন্য দুই সন্দেহভাজনকে আটক করেছে। তবে কোনও জঙ্গি দল এখনও পর্যন্ত হামলার দায় স্বীকার করেনি। প্রবল শব্দে শনিবার সকালে কেঁপে উঠল হোয়াইট হাউস। অল্প কিছু ক্ষণের মধ্যেই হোয়াইট হাউসের সাউথ লন থেকে হেলিকপ্টার ছাড়ার কথা ছিল মার্কিন প্রেসিডেন্ট বারাক ওবামার। আলাবামা যাওয়ার জন্য প্রেসিডেন্ট সপরিবার বাইরে আসবেন, তাই জড়ো হয়েছিলেন সাংবাদিকরাও। তীব্র শব্দের পর তাঁদের প্রেস রুমে ঢুকিয়ে দরজা বন্ধ করে দেন সিক্রেট সার্ভিসের অফিসারেরা। তবে এর সঙ্গে জঙ্গি হানার যোগ নেই বলেই জানিয়েছেন নিরাপত্তা কর্মীরা। মার্কিন সিক্রেট সার্ভিসের এক মুখপাত্র জানিয়েছেন, রাস্তার ধারে একটি খাবারের গাড়িতে আগুন লাগে। প্রায় একই সময় কাছের এক গাড়িতে পুলিশের বিশেষ প্রশিক্ষণপ্রাপ্ত কুকুর সন্দেহজনক কিছু খুঁজে পায়। গাড়িটি পরীক্ষা করে দেখা হচ্ছে। তবে এই দুই ঘটনার মধ্যে কোনও যোগ আছে কি না, তা এখনও স্পষ্ট নয়। এর জেরে অল্প সময়ের জন্য বন্ধ করে দেওয়া হয় গোটা হোয়াইট হাউসই।